Stattholdergården

Stattholdergården, eller Grünergården, ligger i Rådhusgata 11 i  Kvadraturen i Oslo og er en fredet bygård fra 1640-årene. Den ble reist av myntmester Peter Grüner, hvis navn er skrevet med ankerjern av smijern på fasaden.

Stattholder Ulrik Fredrik Gyldenløve bodde i huset på slutten av 1600-tallet, derav navnet som restauranten i denne bygningen tok i 1957, som i nyere tid også er blitt gårdens kallenavn. Før den tid ble den kalt Calmeyergården etter trelasthandlerne Mathias Calmeyer, eier fra 1766, og hans sønn Henrik Calmeyer fra 1800 til 1820.Grosch, Chr.H. Christiania – Bevaring og fornyelse, Oslo 1972, s. 173 Opprinnelig hadde huset sadeltak med høye gavler, dette ble erstattet med et slakere saltak (kjent fra eldre fotografier) og med et mansardtak i 1912. Gården er en av de få i byen som fremdeles har karnapp ute på fortauet, et utbygg som svært mange gårder fikk, før de ble forbudt i 1645. 

De vakre stukkaturhimlingene ble laget midt på 1700-tallet. Cleopatrarommets himling i barokk- eller rokokkostil forestiller Cleopatras dramatiske død, idet hun lar seg bite i brystet av en giftslange. 

Opp gjennom årene har flere restauranter hatt tilhold i gården. Restaurant Anglais var etablert i 1891 med L. Lind som eier, året etter med Frithjof Paulsen som eier.Adressebøker Kristiania 1891 og 1892. Paulsen drev kafeen til 1896, og flere nye eiere etter ham, til den ble overtatt av Aksel PaulsenIkke å forveksle med skøyteløper og kjøpmann Axel Paulsen i 1901 (med Frithjof Paulsen boende i gården). Paulsen drev den under eget navn til 1930. Da overtok en ny eier som kalte restauranten Excellent.Adressebøker 1900–1930 Restaurant Excellent skiftet navn til Statholdergaarden i 1957.Adressebøker 1956–1958 Siden 1994 har kjøkkensjef Bent Stiansen drevet restauranten under samme navn her og serverer gourmetmat. Restauranten fikk én stjerne i Michelinguiden i 1998.

 Referanser og noter 

 Litteratur 
 Finn Holden: Christian IVs by. Livet i Kvadraturen, side 71, Dreyers forlag Oslo, 2012, ISBN 978-82-8265-050-2

 Eksterne lenker 


  Hjemmeside - restauranten

Kategori:Fredete byggverk i Oslo
Kategori:Serveringssteder i Oslo
Kategori:Kulturminner i Sentrum (Oslo)
Kategori:De Historiske Hotel og Spisesteder
Kategori:Norske restauranter med Michelin-stjerne
Kategori:Byggverk fullført i 1640